रोहतांग टनल को बनाने की घोषणा अटल बिहारी वाजपेयी ने लाहौल दौरे के दौरान की थी। उसके बाद इस महत्वाकांक्षी परियोजना को धरातल पर उतारने के लिए इसका शिलान्यास किया और अब यह टनल बनकर लगभग तैयार है। इसी साल के अंत में या आगामी वर्ष के शुरूआती दौर में इस टनल का लोकार्पण किया जा सकता है। मनाली में अटल बिहारी वाजपेयी अक्सर गांव के लोगों के बीच बैठते थे और उनसे बतियाते हुए कई योजनाओं पर चर्चा करते थे। प्रीणी स्कूल में कार्यक्रम के आयोजन के दौरान स्कूल को उन्होंने कई सौगातें दीं। स्कूल परिसर में अटल जी द्वारा लगाए गए देवदार के पेड़ आज भी हरे-भरे हैं। अटल जी जब भी प्रीणी आते थे तो उनके लिए गांव की ओर से कुल्लवी धाम परोसी जाती थी।